**D ô v o d o v á s p r á v a**

**Všeobecná časť**

Predložený návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Jana Kiššová, Ľubomír Galko, Jozef Mihál, Eugen Jurzyca, jozef Rajtár a Juraj Droba.

Cieľom predloženého návrhu je zvýšenie zákonnej výšky tzv. poslednej známej daňovej povinnosti, nad ktorú je daňovník povinný platiť preddavky na daň a to z 2500 eur na 5000 eur a zrušenie daňových licencií.

Dôvodom navrhovaného zvýšenia zákonnej výšky tzv. poslednej známej daňovej povinnosti nad ktorú je daňovník povinný platiť preddavky na daň a to z 2500 eur na 5000 eur je snaha predkladateľov zvýšiť mieru disponibilných zdrojov v priebehu kalendárneho roka a aspoň čiastočne tak prispieť k zlepšeniu podnikateľského prostredia.

Súčasné znenie zákona o dani z príjmov upravuje daňové licencie právnických osôb v rozpätí od 480 eur do 2880 eur ročne, čo zvyšuje rizikovosť a teda aj znižuje atraktivitu podnikateľského prostredia na Slovensku, keďže aj za stratu sa už musí platiť. Predkladatelia uznávajú určitú korekčnú funkciu daňových licencií pri daňových únikoch, avšak súčasný plošný charakter daňových licencií iba minimálne postihuje daňových podvodníkov a na druhej strane bude zrejme likvidovať tých, ktorí sa z objektívnych príčin ocitnú v strate alebo tých, pre ktorých je firma iba občasným a nepravidelným vedľajším zdrojom príjmu a v danom roku jednoducho vykáže stratu. Tvorcovia daňových licencií zjavne nemali ambíciu využiť legislatívne možnosti nastavenia daňových licencií tak, aby postihli spoločnosti, ktoré sa dlhodobo a plánovite vyhýbajú daňovým povinnostiam, ale zvolili cestu „hrubej sily“ voči všetkým. Natíska sa preto otázka, či zavedenie daňových licencií sledovalo naozaj iba legitímny zámer (boj proti daňovým únikom) alebo bolo motivované skôr prízemným cieľom (útočiť na drobných podnikateľov, ktorí nemajú „hore“ takých silných obhajcov, ako veľké podniky), prípadne motivované populisticky (vybrať peniaze od podnikateľov a minúť ich na populistické sociálne balíčky cielené na vlastných potenciálnych voličov.

V dnešnom krízou zmietanom svete vlády zavádzajú opatrenia a mechanizmy, ktoré majú za cieľ umožniť firmám prežiť a zachovať tak ich existenciu aj v „nepriaznivom počasí“, vláda Slovenskej republiky na firmy, ktorým sa možno temporárne nedarí, alebo ktoré sú začínajúce alebo investujúce, uvalí daňové licencie, čo v kontexte medzinárodného konkurenčného boja nemá logiku.

Súčasné nastavenie daňových licencií má likvidačný potenciál na množstvo malých firiem, ktoré sú v strate z celkom objektívnych dôvodov a na druhej strane podvodníkov sa veľmi nedotkne, pretože tí disponujú dostatočnými „ušetrenými“ zdrojmi na úhradu licencií. Z uvedeného dôvodu považujeme nastavenie daňových licencií v ich súčasnej podobe za zlé a navrhujeme ich zrušenie. Veríme, že sa následne v legislatívnom procese podarí nájsť riešenie, ktoré zásadne obmedzí daňové úniky, ale súčasne nepostihne nespravodlivo a neefektívne veľkú časť tých, ktorí sú v strate objektívne.

Predpokladáme, že navrhnutá úprava bude mať neutrálny vplyv na štátny rozpočet, pretože na jednej strane možno síce predpokladať určitý krátkodobý výpadok príjmov za zrušené daňové licencie (cca 70 mil eur), a na druhej strane nedôjde k rušeniu firiem a teda firmy budú naďalej odvádzať DPH, zamestnávať zamestnancov atď. Návrh zákona nebude mať vplyv na rozpočty obcí a vyšších územných celkov, životné prostredie, informatizáciu spoločnosti ani sociálne vplyvy. Návrh zákona bude mať pozitívny vplyv na podnikateľské prostredie.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

**K bodom 1 a 2**

Navrhuje sa zvýšenie zákonnej výšky tzv. poslednej známej daňovej povinnosti nad ktorú je daňovník povinný platiť preddavky na daň a to z 2500 eur na 5000 eur. Navrhnutý model umožní podnikateľovi disponovať s tržbami v priebehu roka, čo čiastočne prispeje k zlepšeniu podnikateľského prostredia.

**K bodu 3**

 Navrhuje sa vypustenie § 46b upravujúceho daňové licencie.

**K čl. II**

Účinnosť predkladanej novely sa navrhuje od 1. januára 2017.